钦定古今图书集成/明伦汇编/皇极典/第266卷 > 乞差官看详封事札子 朱熹 > 巧言六章
## 钦定古今图书集成/明伦汇编/皇极典/第266卷 > 乞差官看详封事札子 朱熹 > 巧言六章

〈朱注〉大夫伤于谗，无所控告而诉之于天。

悠悠昊天，曰父母且。无罪无辜，乱如此怃。昊天已威，
予慎无罪。昊天泰怃，予慎无辜。〈赋也〉

乱之初生，谮始既涵。乱之又生，君子信谗。君子如怒，
乱庶遄沮。君子如祉，乱庶遄已。〈赋也〉

君子屡盟，乱是用长。君子信盗，乱是用暴。盗言孔甘，
乱是用餤。“匪其止共，维王之卭。”〈赋也〉
奕奕寝庙，君子作之。秩秩大猷，圣人莫之。他人有心，
予忖度之。跃跃毚兔，遇犬获之。〈兴而比也〉

荏染柔木，君子树之。往来行言，心焉数之。“蛇蛇硕言”，
出自口矣。巧言如簧，颜之厚矣。〈兴也〉

彼何人斯？居河之麋。无拳无勇，职为乱阶。既微且尰，
尔勇伊何？为犹将多，尔居徒几何？〈赋也〉